አሜሪካ ከሜክሲኮ  በሚያዋስናት ድንበር ላይ ጠንካራ ወታደራዊ ሀይል ልትገነባ ነው
አሜሪካ ከሜክሲኮ  በሚያዋስናት ድንበር ላይ ጠንካራ ወታደራዊ ሀይል እንደሚገነባ ፕሬዝዳንት ዶናልድ ትራምፕ አስታወቁ፡፡ፕሬዝዳንቱ አሜሪካ በሜክሲኮ ድንበር ከምትገነባው  የግንብ አጥር በተጨማሪ ወታደሮቿን አስፍራም  በአካባቢው  የሚከሰተውን ህገ ወጥነት ትከላከላለች ብለዋል፡፡የአሜሪካና የሜክሲኮ ድንበርን የሚያዋስኑ ቦታዎችን ከህገወጥ እንቅስቃሴዎች ነጻ አደርጋለሁ በማለት ድንበሩን ከ1ቢሊዮን ዶላር በላይ በማውጣት በግንብ ለማጠር እቅድ የያዙት ትራምፕ በብዙዎች ዘንድ ቢያስተቻቸውም እርሳቸው  ግን ይባስ ብለው  በቦታው  ላይ በርካታ ቁጥር ያለው ወታደራዊ ሀይል እንደሚያሰፍሩ ነው  ያስታወቁት፡፡ይህ  ድንበር  አሁንም በርካታ ቁጥር ያላቸው  ስደተኞች ወደ አሜሪካ ምድር የሚገቡበት ሲሆን ቁጥራቸው ቀላል የማይባል  ዜጎች በዚሁ የተነሳ ለሞት ተዳርገዋል፡፡ይህንን ለማስቀረት ፕሬዝዳንት ትራምፕ በአሜሪካና ሜክሲኮ ድንበር ላይ ያላቸውን ጥበቃ ጠንከር ሊያደርጉ ያሰቡ ይመስላሉ፡፡በአሁኑ ሰዓት ሁለቱን ሀገራት በሚያዋስነው  ድንበር ላይ ከ5ሺህ በላይ የጥበቃ ሀይሎች ተሰማርተው የሚገኙ ሲሆን ይህም ሆኖ  ግን ወደ አሜሪካ በህገወጥ መንግድ የሚገቡ ስደተኞችን ቁጥር ሊቀንሰው አልቻለም፡፡ትራምፕ በድንበር ላይ ተጨማሪ  ወታደሮችን  ለማስፈር መወሰናቸውን ፔንታጎንም  ደግፎታል፡፡የፔንታጎን ቃል አቀባይ ሌትናንት ኮሎኔል ጀሚ  ዴቪስ ትራምፕ በሁለቱ ሀገራት ድንበር ላይ በሚወስዱት አቋም ድጋፋችንን እንቀጥላለን ሲሉ ነው  የገለፁት፡፡ባሳለፍነው የፈረንጆቹ አመት የካቲት ወር ላይ ፕሬዝዳንት ትራምፕ በደቡብ ምዕራብ የአሜሪካ ድንበር ላይ ከ3ሺህ ሰባት መቶ በላይ ወታደሮችን ቢያሰማሩም በተለይ ከሜክሲኮ ከሚገቡ  ስደተገኞች ቁጥር መጨመር ጋር ተያይዞ የሚፈልጉትን ውጤት አላመጣላቸውም፡፡ትራምፕ ከሰሞኑ የሀገር ውስጥ ደህንነት ፀሀፊውን ክርስቲን ኔልሰንን ከስልጣን በማንሳት ለዚህ ስራ የሚመቻቸውን ሰው መሾማቸውም  ሰውየው በአሜሪካና ሜክሲኮ ድንበር ላይ ያለውን ቀውስ ለማስቀረት ቁርጠኛ መሆናቸውን ያሳያል በማለት ድጋፋቸውን የሚሰጧቸው ሰዎችም አልጠፉም፡፡ፕሬዝዳንት ትራምፕ የአሜሪካና ሜክሲኮ ግንብ አጥርን ለማሳካት ተጨማሪ ስድስት ሚሊዮን ብር ከፔንታጎን የጠየቁ ሲሆን በድንበር ላይ የሚያሰፍሯቸው  ወታደራዊ ሀይልም  በአካባቢው  የሚከሰተውን ህገ ወጥነት ያስቀረዋል ብለው  ተስፋ ጥለውበታል፡፡/ሮይተርስ/